U-I-116/93
Datum: 1995-06-08T00:00:00.000+02:00
ecli: ECLI:SI:USRS:1995:U.I.116.93
vrsta: občinski predpis
zadeva: ocena ustavnosti in zakonitosti predpisov in drugih splošnih aktov
objavljeno: OdlUS IV, 59 | 08.06.1995
dokument: US17467
akt: Spremembe Statuta Občine Ilirska Bistrica (Uradne objave občin Ilirska Bistrica, Izola, Koper, Piran in Sežana, št. 26/92)
resitev: ustavitev
izrek: Postopek za preizkus pobude za oceno ustavnosti in zakonitosti sprememb Statuta Občine Ilirska Bistrica se ustavi.
stavek: Ustavno sodišče je ustavilo postopek za preizkus pobude, ker določbe izpodbijanega Statuta ne veljajo več in ne gre za primer iz 47. člena Zakona o Ustavnem sodišču.
odlocitev: sklep
geslo: Ustavitev postopka zaradi prenehanja veljavnosti izpodbijanega akta.
Reorganizacija lokalne samouprave - občina.
podlaga: Zakon o ustavnem sodišču (ZUstS), 6. in 47. čl.
vlagatelj: Občinski odbor SKD, Ilirska Bistrica

Občinske podružnice SLS, Ilirska Bistrica
datum_vloge: 1993-05-18T22:00:00.000Z
datum_odlocitve: 1995-06-07T22:00:00.000Z

# U-I-116/93

8.6.1995

---

---

---

---

# S K L E P

Ustavno sodišče je v postopku za preizkus pobude Občinskega odbora SKD, Ilirska Bistrica, in Občinske podružnice SLS, Ilirska Bistrica, na seji dne 8.6.1995

## s k l e n i l o :

Postopek za preizkus pobude za oceno ustavnosti in zakonitosti sprememb Statuta Občine Ilirska Bistrica (Uradne objave občin Ilirska Bistrica, Izola, Koper, Piran in Sežana, št. 26/92) se ustavi.

---

# O b r a z l o ž i t e v

---

## A.

Pobudnika izpodbijata ustavnost in zakonitost sprememb Statuta Občine Ilirska Bistrica, s katerimi je bila na novo urejena organizacija občinske skupščine. Po izpodbijani ureditvi delegati občinske skupščine odločajo v skladu s svojimi pristojnostmi na skupni seji zborov, ki veljavno sklepa, če je na seji navzoča večina delegatov skupščine. Pobudnika menita, da je taka ureditev v nasprotju z Zakonom o volitvah v skupščine (Uradni list SRS, št. 42/89 in 5/90 ter Uradni list RS, št. 10/90 in 45/90), po katerem občani volijo delegate v tri zbore občinske skupščine. Zatrjujeta, da je izničen tripartitni značaj skupščine, kakršna je bila izvoljena, ker se na skupnih sejah odloča le v primeru, če je navzoča večina delegatov skupščine, namesto da bi se preverjala sklepčnost vsakega zbora posebej.

## B.

Med ustavnosodnim postopkom je bil vzpostavljen nov sistem lokalne samouprave; ustanovljene so bile nove občine in opravljene lokalne volitve, organizacija občinske oblasti pa se je bistveno spremenila. Po novi ureditvi so organi občine občinski svet, župan in nadzorni odbor. Njihov položaj, pristojnosti in način oblikovanja ureja Zakon o lokalni samoupravi (Uradni list Republike Slovenije, št. 72/93, 6/94 - odl. US, 45/94 - odl. US, 57/94, 14/95 in 20/95 - odl. US). V skladu s tem zakonom je Občinski svet Občine Ilirska Bistrica dne 23.12.1994 sprejel statutarne sklepe (Uradne objave, št. 27/94), s katerimi je začasno, do sprejetja novega statuta, uredil vprašanja v zvezi z delovanjem občine. Pri tem je podaljšal veljavnost odlokov, sklepov in drugih aktov, ki jih je sprejela skupščina Občine Ilirska Bistrica, vendar le tistih, ki so skladni z novimi predpisi.

Glede na to, da izpodbijane določbe Statuta, ki se nanašajo na sestavo in sklepčnost trodomne skupščine, ne veljajo več, in da ne gre za primer iz 47. člena Zakona o Ustavnem sodišču (Uradni list RS, št. 15/94), je Ustavno sodišče postopek za preizkus pobude ustavilo.

## C.

Ustavno sodišče je sprejelo ta sklep na podlagi 6. člena in ob smiselni uporabi 47. člena Zakona o Ustavnem sodišču v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.

---

# P r e d s e d n i k

dr. Tone Jerovšek